## La Conselleria d’Emergències assegura que no hi va haver retard en l’enviament del correu electrònic per a sol·licitar el reforç de l’UME i que no tenia confirmació oficial de possibles morts a les 20:33 hores del 29 d’octubre

*** La petició va ser firmada digitalment a les 20:33 hores i enviada a les 20:35 hores a la Delegació del Govern i al CENEM (Centre Nacional de Seguiment i Coordinació d’Emergències)
* Emergències no tenia certificació ni confirmació oficial de possibles defuncions a les 20:33 hores
* La Generalitat no va tindre confirmació de defuncions fins a mitjanit
* El Consell lamenta la ignorància de Compromís per no saber interpretar unes simples dades i critica que només vol generar crispació contra les institucions valencianes
* Sol·licita al grup parlamentari que rectifique immediatament les seues declaracions que no es corresponen amb la veritat**

La Conselleria d’Emergències i Interior afirma que el desplegament de la Unitat Militar d’Emergències es va sol·licitar la vesprada del 29 d’octubre de 2024 en dos minuts i desmentix categòricament les acusacions del grup parlamentari Compromís que està difonent la falsedat que es va tardar una hora.

Concretament, el grup parlamentari de Compromís en les Corts Valencianes assegura que el document per a sol·licitar el desplegament de la Unitat Militar d’Emergències (UME) en tota la província de València estava preparat a les 19:34 hores i que no es va enviar fins una hora després.

La Conselleria ha qualificat esta afirmació d’absolutament falsa i ha explicat que l’hora que apareix en el correu electrònic al qual fan referència el grup parlamentari correspon a la zona horària UTC +0, i no a l’hora oficial a Espanya (UTC +1). És a dir, les 19:34 hores UTC +0 són, en realitat, les 20:34 hores a Espanya. El correu va ser firmat digitalment pel subdirector general d’Emergències, Jorge Suárez, a les 20:33 hores, i remés immediatament després: a les 20:34 hores a la Sala d’Emergències i a les 20:35 hores a la Delegació del Govern i al CENEM (Centre Nacional de Seguiment i Coordinació d’Emergències).

La Conselleria d’Emergències assegura que no solament no hi va haver cap demora, sinó que és completament falsa i errònia l’afirmació que el document es va retardar una hora perquè el missatge no estava ni preparat, ni enviat, ni a punt abans de les 20:33 hores.

A més, la informació que arribava al Cecopi sobre possibles morts a conseqüència de la riuada procedia de les forces d’intervenció, com el cos de bombers, per això esta informació es fa constar en el document de sol·licitud de reforç de la intervenció de l’UME seguint un criteri de prudència, ja que no hi havia certificació ni confirmació oficial de possibles defuncions a l’hora que es remet el document citat.

En este document es registren, segons l’avaluació preliminar de la situació d’emergència, les circumstàncies i condicions que afecten l’emergència, tot això amb l’objectiu que l’UME reunisca i active totes les capacitats i dispositius necessaris per a afrontar de la manera més eficaç possible l’emergència o qualsevol altra situació que es podria estar produint.

La Generalitat no té confirmació de defuncions fins a mitjanit. La prova evident és que el president en la seua compareixença pública de les 21:00 hores no pot confirmar defuncions i en la de mitjanit sí.

La Generalitat denuncia esta campanya d’intoxicació i de faules malintencionades i lamenta que el grup parlamentari de Compromís no tinga la suficient perícia i capacitat per a saber llegir i interpretar documents oficials, la qual cosa implica un nul respecte per la veritat.

Així mateix, critica i condemna de manera enèrgica la crispació a la qual es veuen sotmeses les institucions i la ciutadania valenciana mitjançant mentides constants que només busquen manipular una tragèdia.

La Generalitat exigix a Compromís que rectifique immediatament les seues declaracions, deixe d’utilitzar el sofriment dels valencians per a aconseguir titulars i comence a actuar amb responsabilitat.

Fecha: 09/04/2025